《洪玉父赴官颍川会余金陵》
宋代·释德洪

迂疏世不要，冷落眠山寺。空山断往还，落花自流水。

平生所怀人，那料千里至。欢极看屋梁，通夕不成寐。

晓从城郭来，山亦为余喜。登门见眉须，已觉增爽气。

洪徐皆人龙，论议例英伟。君于二老间，妙语发温粹。

胡为下僚中，混此万乘器。摄衣愿从君，举步惧推鄙。

安知出爱忘，剧谈略势位。便欲携与东，载我以船尾。

予生分奇蹇，事事得败意。独于天下豪，未识已神契。

天公亦见怜，以此厚我耳。西湖今古胜，前辈风流地。

风月久乾没，画舫谁料理。行当入君手，想见饱风味。

不得陪清游，起坐终夜喟。定有湖上诗，无辞远相寄。

作者简介：年十四，父母双亡，依三峰靘禅师为童子。哲宗元祐四年（1089），试经於东京天王寺，冒惠洪名得度为僧。四年后南归，依真净禅师於庐山归宗寺，随真净迁洪州石门。二十九岁始，游方东吴、衡山、金陵等地，住金陵清凉寺。冒名剃度事发，入狱一年，勒令返俗。后至东京，入丞相张商英、枢密郭天信门下，再得度，赐名宝觉圆明禅师。徽宗政和元年（1111），张、郭贬黜，亦受牵连，发配朱崖军（今海南三亚）。三年，得释。四年，返筠州，馆於荷塘寺。后又被诬以张怀素党系南昌狱百馀日，遇赦，归湘上南台。高宗建炎二年卒，年五十八。